Retten i Sønderborg var onsdag skueplads for konklusionen på den strid, der i årevis har været internt i ejerkredsen af det tidligere Rødhus Klit Feriecenter. På den ene side stod Rudolph von Platen-Hallermund, der ejer feriecenterets vandland og administrationsbygninger, og på den anden de sommerhusejere, der hver især ejer et hus i centret. De var indtil onsdag svært uenige om, hvem der havde brudt hvilke aftaler omkring driften af feriecenteret. Var det ejeren af vandlandet, der uden hjemmel forsøgte at tørre en el-regning på flere hundrede tusinde kroner af på sommerhusejerne? Eller var det sommerhusejerne, der modregnede el-regningen i de fællesudgifter, de ifølge deres kontrakter var forpligtet til at betale? Parterne fremførte hver især deres side af sagen i Retten i Sønderborg, og planen var derefter at optage den til dom. Det ville betyde, at en afgørelse skriftligt ville blive overbragt om fire uger. Det endte dog anderledes. TV2 Nord var på plads i retslokalet fra morgenstunden, men ved 13.30-tiden blev både fotograf og reporter bedt om at forlade lokalet. Parterne ville tale i enrum om at indgå et forlig. Og det ser ud til at lykkes. Det afgøres dog først endeligt, når sommerhusejerne i grundejerforeningen har stemt om, hvorvidt de vil indgå forlig. Hvad forliget konkret omfatter ville ingen af parterne dog ud med. Sagsøgers advokat og Rudolf Von Platen-Hallermund  selv vil heller ikke udtale sig om, hvorvidt han genoptager driften af vandland og administrationsbygninger i Rødhus Klit Feriecenter. Hvis grundejerforeningen ikke stemmer for forliget, skal sagen afgøres ved dom.

Opsummering:
Striden mellem ejerkredsen i det tidligere Rødhus Klit Feriecenter tog en uventet drejning onsdag ved Retten i Sønderborg. Parterne ønsker at indgå forlig.